જીતેન્દ્ર ઠક્કર નાટક, ટીવી, ફિલ્મોના જાણીતા કલાકાર છે. કલાકાર તરીકે તેમની લેટેસ્ટ ઓળખ ગુજરાતી ફિલ્મ ‘છેલ્લો દિવસ’ના વિકીડાના પપ્પા તરીકેની છે. તેઓ તેમની સુદીર્ઘ કારકિર્દીમાંથી સૌ કોઈ નાટ્યકલાકાર માટે પ્રેરણારૂપ બની રહે તેવો પ્રસંગ જણાવતાં કહે છે કે ‘એક દિવસ મારું જ લખેલું એક કોમેડી નાટક જેનો નિર્માતા-દિગ્દર્શક પણ હું જ હતો તેનો શો બારડોલી ખાતે રાખવામાં આવ્યો હતો. નાટક હાઉસફૂલ થઈ ચૂક્યું હતું. નાટકની અમારી આખી ટીમ પણ બારડોલી પહોંચી ગઈ. રાત્રે શો શરૂ થવાનો હતો, પણ શોના થોડા સમય પહેલાં જ અચાનક જ મારી તબિયત બગડી. મને અનઈઝીનેસ લાગવા માંડી. મને એમ થવા માંડ્યું કે આ નાટક હું કરીશ કે નહીં ? છતાં હિંમત રાખીને શો શરૂ કર્યો અને પહેલી એન્ટ્રીવાળો સીન પતાવીને બેકસ્ટેજમાં ગયો ત્યાં જ ઊલટી થઈ. હવે શો શરૂ કર્યા પછી અટકાવાય તો નહીં એટલે તબિયત સારી નહીં હોવા છતાં નાટક ચાલુ રાખ્યું. લોકોને હસાવવાના પણ ચાલુ રાખ્યા. જેટલીવાર સીન પતે એટલે એક્ઝિટ કરું ત્યારે ઊલટી થાય. આમ કરતાં-કરતાં નાટક પૂરું કર્યું અને સીધો નાટકના હોલમાંથી હૉસ્પિટલમાં દાખલ કરવામાં આવ્યો. ચાર દિવસ હોસ્પિટલમાં દાખલ રહ્યા બાદ મને સારું થયું એટલે અમદાવાદ પાછો ફર્યો.’ જીતેન્દ્રભાઈના આ પ્રસંગમાંથી શીખવાનું એ કે કલાકારે કોઈપણ સંજોગોમાં પોતાનું કમિટમેન્ટ પૂરું કરવું જ રહ્યું. જીતેન્દ્રભાઈ તો બીમાર પડ્યા. જ્યારે ઘણા કલાકારોના જીવનમાં એવું બન્યું છે કે ચાલુ નાટકે કોઈ પરિવારજનના મૃત્યુના સમાચાર આવ્યા હોય છતાં તેમણે નાટક ભજવવાનું ચાલુ રાખ્યું હોય. સલામ છે રંગભૂમિના આવા તારલાઓને.